Danske flypassagerer får fremover mulighed for at rejse med SAS mellem Aalborg Lufthavn og Billund Lufthavn til Stockholm. Det sker, når luftfartsselskabet åbner to nye ruter til den svenske hovedstad midt i august, skriver branchesitet check-in.dk. Der er imidlertid ikke flere oplysninger om de nye ruter på nuværende tidspunkt, oplyser SAS. - Jeg kan bekræfte, at SAS åbner nye ruter mellem Jylland og Stockholm i sensommeren, men jeg kan ikke på nuværende tidspunkt gå i detaljer, siger pressechef Trine Kromann-Mikkelsen fra SAS i Danmark til check-in.dk. - Vi vil melde det fulde trafikprogram ud i den kommende uge, tilføjer hun. Med de to nye ruter tredobles SAS' udenrigsruter fra Jylland. Hidtil har Skandinaviens største luftfartsselskab kun haft udenrigsruter fra Jylland mellem Billund og den norske hovedstad, Oslo.

Referat:
SAS udbygger sine udenrigsruter i sensommeren med nye ruter fra henholdsvis Aalborg og Billund til Stockholm.